Ingenieur by water-aanleg vermoorDie toneel in Ottawa by Durban, waar die ingenieur vermoor is. Die eThekwini-munisipaliteit het “met die minagting wat dit verdien” die moord op een van sy ingenieurs Woensdag verwerp. Msakwakhe Mayisela, munisipale woordvoerder, het gesê die stad het ŉ beroep op wetstoepassers gedoen om geen steen onaangeroer te laat in die soektog na die aanvaller wat “die stad en ons land van ŉ broodnodige ingenieur ontneem” het nie. Die man is Woensdag omstreeks 16:00 by die afvalwaterverwerkingsaanleg in Ottawa vermoor. Hy is glo ŉ enkele keer in die kop geskiet. Kol. Thembeka Mbhele, ŉ polisiewoordvoerder, het die voorval bevestig, maar kon nie dadelik verdere besonderhede verskaf nie. Prem Balram, woordvoerder van Reaction Unit South Africa (RUSA), het gesê volgens die man se kollegas was daar tussen 10 en 15 mense in die gebou toe die skietery plaasgevind het. Die slagoffer was glo in ŉ kantoor saam met ŉ vrouekollega, toe twee mans hulle genader het. “Een van die verdagtes het aan haar deur geklop, wat die slagoffer oopgemaak het. Die aanvallers het op sy naam na hom gevra, voordat hy geskiet is. Die verdagtes het daarna deur ŉ stukkende sementheining na ŉ spoorlyn aan die agterkant van die eiendom gevlug. Beamptes van RUSA het ŉ soektog na hulle van stapel gestuur,” het Balram gesê. Mayisela het gesê die stad het sy medelye met die man se gesin betuig en sal verseker dat sy betrokke kollegas berading ontvang. Die aanvallers is nog soek.